**5/26/2015**

**Nr 2015/2**

**Norsk PENs Nyhetsbrev nr 2/2015**

**Vårens møter på Litteraturhuset i Oslo og andre steder**

Norsk PEN har gjennomført en rekke godt besøkte seminarer på Litteraturhuset i Oslo i vinter:**Søndag 8. mars inviterte vi, ism. PLAN-Norge, til et ettermiddagsforedrag om barne-ekteskap med den tyrkiske forfatteren Canan Arin.**  17. mars så vi nærmere nærmere på redaksjonelt ansvar og moderering av avisenes fora for internett-debatter.   I panelet: **Hilde Sandvik**, **Lars Gule**,**Sven Egil Omdal** og **Martine Aurdal.**Dato for vårt årsmøteseminar 21.04 sammenfallt med 100-årsmarkeringen for folkemordet på armenerne.  Den tyrkiske forleggeren, nå fribyforfatter i Sverige,**Ragip Zarakolu**, holdt foredrag og **Eugene Schoulgin** og **Ragnar Næss** var panelister i den etterfølgende debatten.

Mandag 4. mai inviterer Norsk PEN til et omfattende arrangement ifm. **Pressefrihetens Dag**, der vi blant annet viser en utstilling av Charlie Hebdo-karikaturer fra Avistegnernes Hus i Drøbak, tegnet etter terrorangrepet, gir en status for pressefriheten i verden i 2015 og debatterer karikaturer, blasfemi, terror og selvsensur.  Dette arrangeres i samarbeid med presse-organisasjonene, Fritt Ord og UNESCO-kommisjonen og starter kl 17.30.  Programdetaljer ligger på våre hjemmesider.

Tirsdag 19. mai samarbeider vi med International Media Support om et seminar kl 10.00-14.00 der det blir fokusert på **medienes rolle i Russland-Ukrainakonflikten** og på **medieutviklingen i nye demokratier**.

20. mai inviterer vi til et møte med den sørkoreanske forfatteren **Hwang Sok-Yongi** samarbeid med Font forlag.  Han vil samtale med forfatteren **Eugene Schoulgin**, som også vil fortelle historien om da han og journalist **Håkon Børde** fikk Sok-Yongi ut av fengsel.

Når Norsk Litteraturfesitval starter i slutten av mai vil Norsk PENs nærvær være merkbart: Styremedlem **Anders Heger** vil holde folketale med tema «Det frie ord» onsdag 27.05 kl 17.00,**Larry Siems** samtaler med **John Peder Egenæs** om boken «Dagbok fra Guantanamo» 29. mai kl 14.00 (ism. Amnesty) og søndag 31 mai kl 12.00 er styremedlem **Ann-Magrit Austenå**programleder for «Iransk poesisalong» med fribyforfatterne og blogger **Nama Jafari** og tidligere fribyforfatter **Asieh Amini**.

Norsk PEN planlegger også samarbeid med Bjørnsonfestivalen i Molde (2. – 6. september), Ord i Grenseland i Fredrikstad (3. – 6. september) og Kapittel 2015 i Stavanger (16. – 20. september).

Informasjon om framtidige arrangementer legges fortløpende ut på vår hjemmeside.

**Tyrkia-rapport – nå også på tyrkisk**

Tyrkia-rapporten «Freedom of Expression under a Shadow» som ble publisert i november i fjor, vil i løpet av våren foreligge på tyrkisk.  En pdf-fil er allerede tilgjengelig på Norsk PENs engelskspråklige hjemmeside, <http://www.norskpen.no/English.aspx>, og en trykket versjon vil foreligge før sommeren.  Vi samarbeider nå med våre kolleger i Tyrkisk PEN i Istanbul om bekjentgjøring og distribusjon av rapporten.

Vold mot kvinner er et stort, alvorlig og underkommunisert problem i Tyrkia.  Norsk PEN arbeider nå med Tyrkisk PEN for å få utgitt en antologi med kjente tyrkiske forfattere med fokus på denne problematikken.  Antologien vil i første omgang kun foreligge på tyrkisk og det planlegges en konferanse i forbindelse med boklanseringen når den finner sted, forhåpentligvis i løpet av 2015.

**ICORN og WiPC**

Det internasjonale fribynettverket ICORN arrangerer sitt årsmøte i Amsterdam i slutten av mai, og som tidligere år sammenfaller dette med konferansen i PEN Internationals Writers in Prison Committee som arrangeres hvert annet år.  De to organisasjonene har en rekke felles arrangementer på agendaen.  Generalsekretær **Hege Newth Nouri** og fribykoordinator **Ingeborg Kværne** deltar i Amsterdam sammen med styreleder **William Nygaard**, leder i vår Komité for Fengslede Forfattere, **Brit Bildøen** og komitemedlem **Jørgen Lorentzen**.

**Norsk PEN får ny administrasjon**

Fra mandag 4. mai har Norsk PEN ny administrasjon.  Generalsekretær **Carl Morten Iversen** har valgt å gå av for aldersgrensen. **Hege Newth Nouri** tiltrer som generalsekretær, hun kommer fra stillingen som fribykoordinator i Norsk PEN. **Ingeborg Kværne** er ansatt som ny fribykoordinator, hun kommer til Norsk PEN fra Norsk kulturråd.  Iversen fortsetter i administrasjonen som frilans seniorrådgiver.

**William Nygaard gjenvalgt som styreleder i Norsk PEN**

William Nygaard ble gjenvalgt som styreleder i Norsk PEN for en ny toårsperiode av årsmøtet. Nygaard har vært styreleder siden 2013.  På møtet orienterte Nygaard om organisasjonens nye norske prosjekt, «Norsk Ytringsfrihet og Ytringsansvar», som vil ha fokus på å følge med på en rekke nasjonale, ytringsfrihetsrelaterte saker, blant annet varslere, elektronisk og annen overvåking, mediepolitikk og det flerkulturelle området.   Parallelt med dette viderefører Norsk PEN sitt internasjonale engasjement i og med samarbeidsland som Afghanistan, Etiopia, Eritrea, Hviterussland, Tyrkia, Iran og Russland.

På årsmøtet benyttet Nygaard også anledningen til å rette en stor takk til alle organisasjoner og institusjoner som har bidratt til å muliggjøre Norsk PENs arbeid, både praktisk og økonomisk - Den Norske Forleggerforening, de norske skjønnlitterære skribentorganisasjonene, Norsk Journalistlag og Kritikerlager, samt Fritt Ord, Eckbos Legat og Utenriksdepartementet.

Norsk PEN vil i 2015 også fortsette sitt arbeid med norske fribyer for forfulgte forfattere i samarbeid med fribynettverket ICORN og de norske fribyene.  I tillegg videreføres organisasjonens møteserie, en blanding av seminar og debattmøter på Litteraturhuset i Oslo i tillegg til et samarbeid om tilsvarende møter med Norsk Litteraturfestival (Lillehammer), Bjørnsonfestivalen (Molde), Ord i Grenseland (Fredrikstad) og Kapittel 2015 (Stavanger).

**Nye medlemmer**

Skribent **Amal Aden**, journalist **Claudio Castello**,fribyforfatter **Mamon Jabari**, oversetter **Hilde Rød-Larsen**, tegner **Kari Rolfsen**, forfatter **Mahyar Faravardeh**, direktør v/Munch-museet **Stein Henrichsen**, daglig leder i Leser Søker Bok **Liv Gulbrandsen**, forfatter og oversetter **Erik Frisch**, forfatter **Øyvind Vågnes**, forfatter **Malin Stensønes**, forfatter **Adel Said**, forskningsbibliotekar**Michelle Tisdel** og frilansredaktør **Lars Aarønæs**.